FI Euroopan unionin virallinen lehti L 257/4

KOMISSION TÄYTÄNTÖÖNPANOASETUS (EU) N:o 934/2013,

annettu 27 päivänä syyskuuta 2013,

neuvoston asetuksessa (EY) N:o 73/2009 säädettyihin tiettyihin suoriin tukijärjestelmiin sovellettavista vuoden 2013 talousarviomäärärahojen enimmäismääristä annetun täytäntöönpanoasetuksen (EU) N:o 914/2013 muuttamisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä sekä asetusten (EY) N:o 1290/2005, (EY) N:o 247/2006, (EY) N:o 378/2007 muuttamisesta ja asetuksen (EY) N:o 1782/2003 kumoamisesta 19 päivänä tammikuuta 2009 annetun neuvoston asetuksen (EY) N:o 73/2009 (1) ja erityisesti sen 51 artiklan 2 kohdan ensimmäisen alakohdan, 69 artiklan 3 kohdan ensimmäisen alakohdan sekä 142 artiklan c alakohdan,

sekä katsoo seuraavaa:

(1) Komission täytäntöönpanoasetuksessa (EU) N:o 914/2013 (2) vahvistetaan asetuksessa (EY) N:o 73/2009 säädettyihin tiettyihin suoriin tukijärjestelmiin sovellettavat vuoden 2013 talousarviomäärärahojen enimmäismäärät.

(2) Kreikka on käyttänyt asetuksen (EY) N:o 73/2009 69 artiklan 1 kohdassa säädettyä mahdollisuutta vuosina 2010, 2011 ja 2012. Kullekin kyseiselle vuodelle on vahvistettu asetuksen (EY) N:o 73/2009 III osaston 5 luvussa tarkoitettua erityistukea koskevien talousarviomäärärahojen enimmäismäärät.

(3) Kreikka teki vuoden 2012 heinäkuussa päätöksen käyttää asetuksen (EY) N:o 73/2009 69 artiklan 1 kohdassa säädettyä mahdollisuutta myös vuonna 2013. Päätöksen ilmoittamista koskevan väärinymmärryksen vuoksi vuoden 2013 talousarviomäärärahojen enimmäismäärää varten vahvistettavia määriä ei ole kuitenkaan sisällytetty täytäntöönpanoasetukseen (EU) N:o 914/2013.

(4) Koska Kreikka päätti jatkaa erityistuen soveltamista kalenterivuonna 2013 ilman muutoksia määriin, jotka Kreikka oli ilmoittanut vuonna 2012 täytäntöön pantujen kyseisten tukitoimenpiteiden rahoittamiseksi, vuotta 2013 varten olisi vahvistettava talousarviomäärärahojen enimmäismäärä.

(5) Selkeyden vuoksi Kreikan kyseisille toimenpiteille vuonna 2013 myöntämien määrien tuloksena saatava enimmäismäärä olisi julkaistava.

(6) Komission täytäntöönpanoasetuksella (EU) N:o 929/2013 (3) muutetaan Luxemburgia ja Maltaa koskevia, asetuksen (EY) N:o 73/2009 liitteessä VIII vuodeksi 2013 määritettyjä kansallisia enimmäismääriä. Sen vuoksi täytäntöönpanoasetuksen (EU) N:o 914/2013 liitettä V olisi muutettava.

(7) Kroatia ilmoitti komissiolle asetuksen (EY) N:o 73/2009 51 artiklan 1 kohdan kuudennen alakohdan mukaisesti, että se on päättänyt käyttää tietyn prosenttiosuuden mainitun asetuksen 104 artiklan 4 kohdassa vahvistetuista enimmäismääristä lammas- ja vuohipalkkioita varten ja 112 artiklan 5 kohdassa vahvistetuista enimmäismääristä naudan- ja vasikanlihapalkkioita varten. Sen vuoksi olisi vahvistettava lammas- ja vuohipalkkion, lammas- ja vuohialan lisäpalkkion sekä emolehmäpalkkion asianomaiset talousarviomäärärahojen enimmäismäärät.

(8) Kroatia päätti asetuksen (EY) N:o 73/2009 69 artiklan 1 kohdan mukaisesti ennen liittymispäiväänsä käyttää mainitun asetuksen 68 artiklan 1 kohdan a alakohdan ii alakohdassa säädettyä maitoalan erityistukea ja ilmoitti päätöksestään komissiolle. Päätös noudattaa asetuksen (EY) N:o 73/2009 69 artiklan 4 kohdassa vahvistettua enimmäismäärää. Komission olisi vahvistettava asianomainen enimmäismäärä.

(9) Kroatia soveltaa asetuksen (EY) N:o 73/2009 III osastossa säädettyä tilatukijärjestelmää. Selkeyden vuoksi olisi julkaistava Kroatian tilatukijärjestelmän vuoden 2013 talousarviomäärärahojen enimmäismäärät, jotka saadaan tulokseksi, kun asetuksen (EY) N:o 73/2009 52, 53 ja 68 artiklassa tarkoitetuille tuille vahvistetut enimmäismäärät on vähennetty mainitun asetuksen liitteessä VIII esitetyistä enimmäismääristä.

(10) Sen vuoksi täytäntöönpanoasetuksen (EU) N:o 914/2013 liitteitä I–V olisi muutettava.

(11) Tässä asetuksessa säädetyt toimenpiteet ovat suorien tukien hallintokomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan täytäntöönpanoasetuksen (EU) N:o 914/2013 liitteet I–V tämän asetuksen liitteen mukaisesti.

2 artikla

Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 27 päivänä syyskuuta 2013. Komission puolesta Puheenjohtaja José Manuel BARROSO

(1) EUVL L 30, 31.1.2009, s. 16.

(2) Komission täytäntöönpanoasetus (EU) N:o 914/2013, annettu 23 päivänä syyskuuta 2013, neuvoston asetuksessa (EY) N:o 73/2009 säädettyihin tiettyihin suoriin tukijärjestelmiin sovellettavista vuoden 2013 talousarviomäärärahojen enimmäismääristä (EUVL L 252, 24.9.2013, s. 14).

(3) Komission täytäntöönpanoasetus (EU) N:o 929/2013, annettu 26 päivänä syyskuuta 2013, yhteisen maatalouspolitiikan suoria tukijärjestelmiä koskevista yhteisistä säännöistä annetun neuvoston asetuksen (EY) N:o 73/2009 liitteen VIII muuttamisesta (EUVL L 255, 27.9.2013, s. 5).